Decizia privind condamnarea Portugaliei a fost luată în unanimitate după ce judecătorii CEDO au ajuns la concluzia că autorităţile portugheze au încălcat în repetate rânduri Articolul 3 din cadrul Convenţiei Europene a Drepturilor Omului, articol care interzice tratamentul inuman şi degradant.

Astfel, potrivit deciziei, românul Daniel Andrei Petrescu, aflat în închisoare în perioada 2012-2016 a fost supus unui tratament degradant şi inuman timp de 376 de zile. Cetăţeanul român a reclamat la CEDO lipsa condiţiilor decente din închisoare, în principal celulele supraaglomerate, lipsa condiţiilor igienico-sanitare, lipsa surselor de încălzire şi condiţiile insalubre din cele două penitenciare în care şi-a ispăşit pedeapsa.

CEDO a admis cererea lui Petrescu şi recomandă Portugaliei adoptarea de măsuri care să le asigure deţinuţilor condiţii decente. De asemenea, autorităţile de la Lisabona vor trebui să îi achite românului daune morale în valoare de 15.000 de euro.

Daniel Andrei Petrescu a fost condamnat în 2012 la şapte ani de închisoare pentru furt şi apartenenţă la o grupare infracţională organizată. El a fost eliberat din închisoare înaintea executării integrale a pedepsei, pe 19 decembrie 2016.